wickkiey/tamil-wikipedia-chunked huggingface dataset:
# ஓம் பன்னா (புல்லட் பாபா)

## வழிபாடு

ஒவ்வொரு நாளும் அருகிலுள்ள கிராமவாசிகளும் பயணிகளும் இங்கு தங்களது வாகனத்தை நிறுத்தி, வாகனத்திற்கும், அதன் மறைந்த உரிமையாளர் ஓம் சிங் ரத்தோருக்கும் பிரார்த்தனை செய்கிறார்கள். மேலும் சில ஓட்டுநர்கள் அந்த இடத்தில் சிறிய மது பாட்டில்களையும் வழங்குகிறார்கள். சன்னதியில் பிரார்த்தனை செய்யாமல் தங்களது வாகனத்தை நிறுத்தாத ஒருவருக்கு அவரது பயணத்தில் ஆபத்து ஏற்படுவதாகக் கூறப்படுகிறது. பக்தர்கள் 'திலகம்' குறியை பூசி, வாகனத்தில் சிவப்பு நூலைக் கட்டுகிறார்கள். ஓம் பன்னா என்ற பெயரில் உள்ளூர் மக்கள் நாட்டுப்புறப் பாடல்களைப் பாடுகிறார்கள்.  
பிரசாதங்களில் ஊதுபத்தி, மலர்கள், தேங்காய், மதுபானம், சிவப்பு நூல் மற்றும் இனிப்புகள் ஆகியவை அடங்கும். சன்னதியில் ஒரு நித்திய விளக்கு வைக்கப்பட்டுள்ளது.
# இராமகிருட்டிணா (கன்னட நடிகர்)

**இராமகிருட்டிணா** (Ramakrishna ) (பிறப்பு சி. 1951), **நீர்நல்லி இராமகிருட்டிணா** என்றும் அழைக்கப்படும் இவர், கன்னடத் திரையுலகில் முக்கியமாக பணியாற்றும் ஒரு இந்திய நடிகராவார். இவர், முன்னணி நடிகராக கதாபாத்திர வேடங்களில் சித்தரிக்கப்படுவதில் பெயர் பெற்றவர். மைசூர் மாநிலத்தின் முந்தைய வடகன்னட மாவட்டப் பகுதியில் சிர்சிக்கு அருகிலுள்ள நீர்நல்லியில் உள்ள அவ்யக பிராமணச் சமூகத்தில் பிறந்தார்.  
30 ஆண்டுகளுக்கும் மேலாக இவரது திரை வாழ்க்கையில், இவர் 200க்கும் மேற்பட்ட படங்களில் நடித்துள்ளார். பெரும்பாலும் கன்னடப் படங்களிலும், ஒரு சில தமிழ், தெலுங்குத் திரைப்படங்களிலும் நடித்துள்ளார். கே. பாலச்சந்தரின் பொய்க்கால் குதிரை (1983) என்ற திரைப்படத்தில் இவர் ஒரு முக்கியக் கதாபாத்திரத்தில் தோன்றினார். புகழ்பெற்ற திரைப்படத் தயாரிப்பாளர் புட்டண்ணா கனகல் *ரங்கநாயகி* (1981), *மானாச சரோவரா*, *அம்ருதா கலிகே* (1984) போன்ற சிறந்த படைப்புகளில் இவரை நடிக்க வைத்தார். 1990களிலிருந்து, இவர் பெரும்பாலும் துணை வேடங்களில் தோன்றி வருகிறார்.
# இராமகிருட்டிணா (கன்னட நடிகர்)

## அரசியல்

2004 பொதுத் தேர்தலில், முந்தைய கனரா மக்களவைத் தொகுதியில் ஜனதா கட்சி (ஜேபி) சார்பில் போட்டியிட்டு தோல்வியடைந்தார்.
# அத்தாபூர்

**அத்தாபூர்** (Attapur) என்பது தெலங்காணாவின் தென் மேற்கு ஐதராபாத்தில் அமைந்துள்ள ஒரு முக்கிய வணிக மற்றும் குடியிருப்பு பகுதியாகும். இது ராஜீவ் காந்தி சர்வதேச விமான நிலையத்துடன் இணைப்பை வழங்குகிறது. பி.வி. நரசிம்ம ராவ் அதிவேக நெடுஞ்சாலை அத்தாபூர் வழியாக செல்கிறது. மெகுதி பட்டினம், இராசேந்திரநகர் போன்றவற்றுடன் நெருக்கமாக இருப்பது அத்தாபூருக்கு கூடுதல் நன்மையாகும்.
# அத்தாபூர்

## முக்கிய அலுவலகங்கள்

தேசிய சுங்க மறைமுக வரி மற்றும் போதைப்பொருள் கழகம் (நாசின்) அதன் மண்டல பயிற்சி நிறுவனத்தை இங்கு கொண்டுள்ளது. இராசேந்திரநகர் துணைப்பிரிவு நடுவர் மற்றும் வருவாய் பிரிவு அலுவலகம் இங்கே அமைந்துள்ளது. ராஜேந்திரநகர் XVI கூடுதல் பெருநகர நீதித் துறை நடுவர் நீதி மன்றம் இங்குள்ளது. இங்குள்ள வட்டாரப் போக்குவரத்து அலுவலகம் ஐதராபாத்தில் மிகப் பெரிய ஒன்றாகும். மேலும் இது அதன் அதிகார எல்லைக்குட்பட்ட பல பகுதிகளை உள்ளடக்கியது. சினபோலிஸ் என்ற திரையரங்கம் அதன் ஒலி அமைப்பு, சுற்றுப்புறம், இருக்கைக்கு புகழ் பெற்றது. இமாயத் சாகர் நீர்த்தேக்கம் இந்த ஊருக்கு அருகில் உள்ளது. சில்லறை விற்பனையாளர்களான வால்மார்ட் மற்றும் மெட்ரோ கேஷ் அன்ட் கேரி ஆகியவை அத்தாபூருக்கு அருகில் உள்ளன.
# அத்தாபூர்

## ஆலயங்கள்

225 ஆண்டுகள் பழமையான ரம்பாக் ராமாலயம் கோயில் அமைப்பு மற்றும் வளாகங்கள் 2015 ஆம் ஆண்டிற்கான கலை மற்றும் கலாச்சார பாரம்பரியத்திற்கான இந்திய தேசிய அறக்கட்டளையின் விருதைப் பெற்றுள்ளன. அத்தாபூரில் ஒரு சுயம்பு அனந்த பத்மநாபசுவாமி கோயில் உள்ளது. பகவான் அனந்த பத்மநாபசுவாமி 1100 ஆண்டுகளாக இங்கு இருந்து வருவதாகக் கூறப்படுகிறது. ஐதராபாத்தின் சீக்கியக் கோயிலான பழமையான குருத்வாரா, புராட்டன் குருத்வாரா சாகிப் ஆஷா சிங் பாக், 1832 ஆம் ஆண்டில் அத்தாபூர் அருகே கட்டப்பட்டது. முசக்மஹால் 1681 கட்டப்பட்ட அரண்மனையும் அத்தாபூரின் மையத்தில் உள்ளது.
# அத்தாபூர்

## கல்வி நிலையங்கள்

பி.வி. நரசிம்மராவ் தெலங்காணா கால்நடை பல்கலைக்கழகம், சர்தார் வல்லபாய் படேல் தேசிய காவல் கழகம், தேசிய ஊரக வளர்ச்சி நிறுவனம், தேசிய வேளாண் விரிவாக்க மேலாண்மை நிறுவனம், தேசிய வேளாண் ஆராய்ச்சி மேலாண்மை கழகம், பேராசிரியர் ஜெயசங்கர் தெலங்காணா மாநில வேளாண் பல்கலைக்கழகம், சிறீ கொண்ட லட்சுமண் தெலங்காணா மாநில தோட்டக்கலை பல்கலைக்கழகம் போன்ற முக்கிய நிறுவனம்க்கள் இங்கு அமைந்துள்ளது.
# நர்மதா கார்

**நர்மதா கார்** *(Narmada Kar)* ஒடிசா மாநிலத்தில் இளம் கலை பட்டப்படிப்பில் தேர்ச்சியடைந்த முதலாவது பெண்ணாவார். 1893 முதல் 1980 வரை இவர் வாழ்ந்தார்.
# நர்மதா கார்

## வாழ்க்கை

1893 ஆம் ஆண்டு அக்டோபர் மாதம் 12 ஆம் தேதி சுதந்திர போராட்ட வீர்ரும் சமூக ஆர்வலரும் கட்டாக்கில் உத்கல் சாகித்யா என்ற கலாச்சார நிறுவனத்தை நிறுவியவருமான பிசுவநாத் காருக்கு மகளாக நர்மதா கார் பிறந்தார். கொல்கத்தா பல்கலைக்கழகத்தில் நுழைவுத் தேர்வில் தேர்ச்சி பெற்ற பின்னர், வரலாற்றுச் சிறப்பு மிக்க பெதுன் கல்லூரியில் நர்மதா சேர்ந்தார். 1914 ஆம் ஆண்டில் பட்டப்படிப்பை முடித்து ஒடிசாவின் முதல் பெண் பட்டதாரி ஆனார். தன்னுடைய 16 ஆவது வயதில் பெங்காலி வழக்கறிஞரான இயிதேந்திர பிசுவாசை மணந்தார். குழந்தைகளின் கல்விக்காக இத்தம்பதியினர் கொல்கத்தாவில் தங்கினர்.
# நர்மதா கார்

## இறப்பு

1980 ஆம் ஆண்டு செப்டம்பர் 13 அன்று இந்தியாவின் கொல்கத்தாவில் உள்ள அவரது வீட்டில் நர்மதா கார் இறந்தார்.
# மெகுதி நவாசு ஜங்

**நவாப் மெகுதி நவாசு ஜங்** (Nawab Mehdi Nawaz Jung) (23 மே 1894 - 28 சூன் 1967) இவர் ஓர் இந்திய அதிகாரத்துவவாதியாவர். இவர், ஐதராபாத் நிசாம் ஆட்சியின் போது நிர்வாக சபையின் செயலாளராகவும் இருந்தார். 1960-1965 வரை குசராத்தின் ஆளுநராகவும் பணியாற்றினார்.  
பஞ்சாரா ஹில்ஸ் பகுதியில் அமைந்துள்ள இவரது வீடு 'பஞ்சாரா பவன்' என்று அழைக்கப்படுகிறது. இது ஐதராபாத்தின் மிகவும் அழகிய பகுதியாகும்.
# மெகுதி நவாசு ஜங்

## ஆரம்ப கால வாழ்க்கை

இவர், ஐதராபாத்தின் தெற்குப்பகுதியான தார்-உல்-சிபா என்ற இடத்தில் மௌல்வி சையத் அப்பாசு அலி என்பவருக்கு ஒரு நடுத்தர குடும்பத்தில் பிறந்தார்.
# மெகுதி நவாசு ஜங்

## தொழில்

ஐதராபாத் மாநகராட்சியின் முதல் ஆணையாளராகவும் இவர் இருந்தார். இவர், ஐதராபாத் தொகுதியிலிருந்து 1952 இல் ஒரு பொதுத் தேர்தலில் போட்டியிட்டு மிகப் பெரிய பெரும்பான்மையுடன் தேர்தலில் வெற்றி பெற்றார். 1952 முதல் 1960 சனவரி வரை, முன்னாள் ஐதராபாத் மாநிலத்திலும் பின்னர் ஆந்திர மாநில அரசாங்கத்திலும் அமைச்சராக இருந்தார். பொதுப்பணித்துறை, சாலைகள் மற்றும் கட்டிடத் துறை, நீர்ப்பாசனம் மற்றும் மின்சாரம் போன்ற பல்வேறு இலாகாக்களை கவனித்து வந்தார்.  
இந்திய சமூக நல அமைப்பின் முதல் தலைவராக இருந்தார். நிலூஃபர் மருத்துவமனை, மெகுதி நவாசு ஜங் புற்றுநோயியல் நிறுவனம் போன்ற முதல் அரசு புற்றுநோய் மருத்துவமனையை அமைப்பதில் இவர் முக்கியப் பங்கு வகித்தார். இது, கேடயச் சுரப்பி புற்றுநோய்களில் ரேடியோ-அயோடின் நீக்கம் பயன்படுத்துவதில் முன்னோடி மருவத்துமனைகளில் ஒன்றாகும். இது பிராந்திய புற்றுநோய் மையங்களில் ஒன்றாகும். தற்போது மத்திய அரசால் அங்கீகரிக்கப்பட்டு நிதியளிக்கப்படுகிறது.
# மெகுதி நவாசு ஜங்

## சொந்த வாழ்க்கை

இவர், நவாப் அகீல் ஜங் என்பவரின் மகள் தாகிரா பேகம் என்பவரை மணந்தார். இவருக்கு நான்கு மகன்கள் இருந்தனர்.  
இவர் அகமதாபாத் (குசராத்து) மையத்தில் சமூகத்திற்காக ஒரு கலையரங்கத்தை நிறுவினார், அதற்கான நிலம் நானாவதி குடும்பத்தினரால் வழங்கப்பட்டது. குசராத்தின் ஆரம்ப கட்டத்தில் தனி மாநிலத்தைப் பெற்ற பின்னர் பல தன்னார்வ தொண்டு நிறுவனங்கள் சமூகத்தின் நலனுக்காக செயல்பட்டு வருகின்றன. அரங்கத்திற்கு இவரது பெயரிடப்பட்டது.
# மெகுதி நவாசு ஜங்

## நினைவு

ஐதராபாத்தில் உள்ள மெகுதி பட்டினம் என்ற ஊருக்கு இவரது பெயரிடப்பட்டது.
# பஞ்சாரா மலை

**பஞ்சாரா மலை** (Banjara Hills) என்பது தெலங்காணாவின் ஐதராபாத்தில் அமைந்துள்ள ஓர் நகர்ப்புற வணிக மையமாகும். மேலும், இது இந்தியாவின் மிகவும் வசதியான சுற்றுப்புறங்களில் ஒன்றாகும். இது ஜூபிளி மலைக்கு நெருக்கமான ஒரு சந்தைப் பகுதியாகவும் இருக்கிறது. இந்த பகுதி ஒரு மலைப்பாங்கான காடாக இருந்தது.
# பஞ்சாரா மலை

## பின்னணி

கடந்த காலத்தில் குறைவான மக்களே இங்கு வசித்து வந்தனர். நிசாமின் வம்சத்தின் சில அரச வம்சத்தினர் மட்டுமே இங்கு வாழ்ந்தனர். இது அவர்களுக்கு வேட்டையாடும் இடமாக இருந்தது. அதன் வரலாறு மற்றும் அந்தஸ்துடன் கூட, இந்த பகுதி இப்போது முற்றிலும் நகர்ப்புற வணிக மையமாக மாற்றப்பட்டுள்ளது. இது உயர்நிலை தங்கும் விடுதிகள், உணவகங்கள், இரவு விடுதிகள் மற்றும் உலகளாவிய நிறுவனங்களின் அலுவலக கட்டிடங்கள் ஆகியவற்றைக் கொண்டுள்ளது. பஞ்சாரா மலை அதன் சாலை எண்களால் பிரிக்கப்பட்டுள்ளது. ஒவ்வொரு சாலையும் அதன் சொந்த முக்கியத்துவத்தைக் கொண்டுள்ளன: எண்கள் 1 இலிருந்து தொடங்கி 14 இல் முடிவடையும்.
# பஞ்சாரா மலை

## சந்தை நிலவரம்

தி எகனாமிக் டைம்ஸ் என்ற பத்திரிகையின் கூற்றுப்படி இப்பகுதி இந்தியாவில் மிகவும் விலையுயர்ந்த பகுதியின் குறியீடாகக் கருதப்படுகிறது. மேலும் ஜூபிலி மலையுடன் சேர்ந்து, ஐதராபாத்து பகுதியில் வசிக்கத்தக்க மிகவும் மதிப்புமிக்க பெருநகர / நகரமாகும். இப்பகுதியின் சொத்துக்கள் "செப்டம்பர் 96, 2011 நிலவரப்படி 20.7 பில்லியன் அமெரிக்க டாலர்களுக்கு சமமான ரூ. 96,000 கோடி" என்று எகனாமிக் டைம்ஸ் மதிப்பிட்டுள்ளது.  
மிகவும் புறக்கணிக்கப்பட்ட பஞ்சாரா ஏரியும் இங்கு அமைந்துள்ளது.  
1927 ஆம் ஆண்டில் ஐதராபாத்தின் கடைசி நிசாமின் அரசவையில் இருந்த மந்திரி நவாப் மெகுதி நவாசு ஜங் என்பவர் இந்த நிலத்தை முதன்முதலில் வாங்கினார். அவர் 'பஞ்சாரா பவன்' ( அந்தோனி கோடியின் படைப்புகளால் ஈர்க்கப்பட்டதாகக் கருதப்படுகிறது) என்ற தனது இல்லத்தை இங்கு கட்டினார். கடைசி நிசாம் அதன் வளர்ச்சிக்கு பொறுப்பான நபராக நவாபின் பெயரை வைக்க பரிந்துரைத்தார். இருப்பினும், நவாப் அதன் அசல் குடியிருப்பாளர்களான பஞ்சாரா என்ற பெயரிலேயே குறிப்பிடுவது நியாயமானது என்று கூறினார்.  
பஞ்சாரா பவனை ஜவகர்லால் நேருவும், அப்பகுதியால் ஈர்க்கப்பட்டு ஒரு கவிதை எழுதிய இரவீந்திரநாத் தாகூரும் பார்வையிட்டுள்ளனர்.  
பஞ்சாரா மலையின் சாலை எண் 1 இப்போது மெகுதி நவாசு ஜங் சாலை என்று அழைக்கப்படுகிறது. இது அவரது நினைவாக பெயரிடப்பட்டது.
# ஆஷா பட்

*ஆஷா பட்*' (Asha Bhat ) (பிறப்பு: செப்டம்பர் 5, 1992) இவர் கர்நாடகாவைச் சேர்ந்த ஓர் இந்திய வடிவழகிக் கலைஞரும், நடிகையும், பொறியாளரும், அழகுப் போட்டித் தலைப்பை வென்றவருமாவார். இவர், 2014 ஆம் ஆண்டில் *மிஸ் சூப்பர்நேஷனல்* போட்டியை வென்ற முதல் இந்தியர் ஆவார்.
# ஆஷா பட்

## ஆரம்பகால வாழ்க்கை மற்றும் கல்வி

இவர், கன்னட பிராமண பெற்றோர்களான சுப்ரமண்யன், சியாமளா ஆகியோருக்கு 1992 செப்டம்பர் 5 ஆம் தேதி இந்திய மாநிலமான கர்நாடகாவின் சிமோகா மாவட்டத்தில் உள்ள தொழில்துறை நகரமான பத்ராவதியில் பிறந்தார். மருத்துவ ஆய்வக தொழில்நுட்ப வல்லுநர்களான இவரது பெற்றோர் இருவரும், பத்ராவதி நகர மருத்துவ ஆய்வகங்களில் பணியாற்றி வருகின்றனர். இவருக்கு அக்சதா என்ற ஒரு மூத்த சகோதரி ஒரு குழந்தை மருத்துவராக இருக்கிறார்.  
பத்ராவதியில் உள்ள புனித சார்லசு பள்ளியில் படித்த இவர், மூதபித்ரியில் உள்ள ஆல்வா, முன் பல்கலைக்கழக கல்லூரியில் பல்கலைக்கழகத்திற்கு முந்தைய கல்வியைத் தொடர்ந்தார். புனேவில் உள்ள *ஐ.ஐ.டி ஜே.இ.இ* பயிற்சி நிறுவனமான *பிரைம் அகாடமி*யில் ஒரு சிறந்த மாணவராகவும் இருந்தார். இந்த நிறுவனத்தில் படிப்பது அழகு போட்டிகளில் வெற்றிபெற உதவியதாக இவர் கூறினார். ஆல்வா கல்லூரியில் படிக்கும் போது தேசிய மாணவர் படையில் சேர்ந்தார். இங்கு குடியரசு தின முகாமில் பங்கேற்க தேர்வு செய்யப்பட்டார். சார்க் நாடுகளின் தேசிய மாணவர் படை தூதுக்குழுவில் உறுப்பினராக இருந்த இவர் இலங்கை இராணுவக் கழகத்திற்கு 2009 ஆம் ஆண்டில் சென்று இலங்கை குடியரசுத் தலைவர் மகிந்த ராசபக்ச வழங்கிய விருதை வென்றார். பின்னர், பெங்களூர், ஆர்.வி. பொறியியல் கல்லூரியில் மின்னணு பொறியியலில் இளநிலைப் பட்டம் பெற்றார்.  
தற்போது இவர் மும்பையில் வசித்து வருகிறார். மேலும் ஒரு நடிகை என்பதைத் தவிர, இவர் ஒரு சமூக ஆர்வலராகவும், *அஸ்ட்ரா* அறக்கட்டளை என்ற பெயரில் தனது சொந்த அரசு சார்பற்ற அமைப்பையும் நடத்தி வருகிறார்.
# ஆஷா பட்

## அழகிப் போட்டி

2014 ஆம் ஆண்டில், *டைம்ஸ்* குழுமத்தால் ஏற்பாடு செய்யப்பட்ட *மிஸ் திவா* போட்டியில் பங்கேற்ற இவர், *மிஸ் இந்தியா சூப்பர்நேஷனல்* 2014 என முடிசூட்டப்பட்டார். *மிஸ் இந்தியா எர்த்* 2014 மகுடம் சூட்டப்பட்ட *அலங்கிருத சஹாய்* மற்றும் போட்டியின் வெற்றியாளரான *நொயோனிதா லோத்* ஆகியோருக்கு அடுத்தபடியாக 14 அக்டோபர் 2014 அன்று மேற்கு மும்பையின் மும்பை *கார்டன் சிட்டி*யில் நடைபெற்ற போட்டியின் இறுதிப் போட்டியில் முடிசூட்டப்பட்டார். *மிஸ் திவா* 2014 இல் *மிஸ் கான்ஜெனியலிட்டி, மிஸ் பியூட்டிஃபுல் ஸ்மைல், மிஸ் ஃபேஸினேட்டிங்* உள்ளிட்ட மூன்று சிறப்பு விருதுகளையும் இவர் வென்றுள்ளார்.
# இறையானூர்

**இறையானூர்** கிராமம், தமிழகத்தின் விழுப்புரம் மாவட்டத்துக்கு உட்பட்ட திண்டிவனம் வட்டத்தின், மரக்காணம் ஒன்றியத்தில் அமைந்துள்ளது. இது இறையானூர் ஊராட்சிக்கு உட்பட்ட கிராமமாகும். திண்டிவனத்திலிருந்து கிழக்கே புதுச்சேரி சாலையில் 3 கி.மீ. தொலைவில் இக்கிராமம் அமைந்துள்ளது.  
இங்கே உள்ள மாணவர்கள் திண்டிவனத்தில் உள்ள பள்ளிகளில் படிக்கிறார்கள். பெரும்பாலான மக்கள் உழவுத் தொழிலையே நம்பி வாழ்கிறார்கள். சிலர் நகரத்தில் கூலி வேலைக்கு செல்கின்றனர். படித்தவர்கள் எண்ணிக்கையும் நாளுக்கு நாள் அதிகரித்து வருகிறது. படித்த இளைஞர்கள் பலர் சென்னைக்கு வேலைக்கு செல்கின்றனர்.
# அமீர் கான் (பாடகர்)

## ஆரம்பகால வாழ்க்கை

இவர், இந்தியாவின் இந்தூரில் இசைக்கலைஞர்கள் குடும்பத்தில் பிறந்தார். இவரது தந்தை, பெண்டிபஜார் கரானாவின் சாரங்கி மற்றும் வீணைக் கலைஞரான சாகிமீர் கான் என்பவர், இந்தூரின் ஒல்கர்களின் அரசவையில் பணியாற்றினார். இவரது தாத்தா சேஞ்ச் கான் பகதூர் சா சாபரின் அரசவையில் பாடகராக இருந்தார். இவரது தாய் இவருக்கு ஒன்பது வயதாக இருந்தபோது இறந்து போனார். இவருக்கு பசீர் என்ற ஒரு தம்பி இருந்தார். அவர், இந்தூர், அனைத்திந்திய வானொலி நிலையத்தில் சாரங்கிக் கலைஞராகப் பணியாற்றினார்.  
அமீர்கான் 1934 இல் மும்பைக்கு குடிபெயர்ந்தார். அங்கு இவர் ஒரு சில இசை நிகழ்ச்சிகளை வழங்கினார். மேலும், பனிரெண்டுக்கும் மேற்பட்ட 78-*ஆர்.பி.எம்* பதிவுகளை வெளியிட்டார். இந்த ஆரம்ப நிகழ்ச்சிகளுக்கு நல்ல வரவேற்பு கிடைக்கவில்லை. தனது தந்தையின் ஆலோசனையைப் பின்பற்றி, 1936 இல் மத்தியப் பிரதேசத்தில் ராய்காத் சமஸ்தானத்தின் மகாராஜ் சக்ராதர் சிங்கின் சேவையில் சேர்ந்தார். மன்னர், சார்பாக மிர்சாபூரில் நடந்த ஒரு இசை மாநாட்டில், பல புகழ்பெற்ற இசைக்கலைஞர்கள் கலந்து கொண்டனர். ஆனால் இவர் 15 நிமிடங்களிலேயே வெளியேற்றப் பட்டார். அமைப்பாளர் இவர் ஒரு தும்ரி பாட பரிந்துரைத்தார். ஆனால் இவர் மறுத்துவிட்டார். இவரது மனம் ஒருபோதும் தும்ரியை நோக்கியதாக இல்லை என்று கூறினார். இவர் சுமார் ஒரு வருடம் மட்டுமே ராய்காத்தில் தங்கினார். அமீர்கானின் தந்தை 1937 இல் இறந்தார். பின்னர், இவர், தில்லி மற்றும் கொல்கத்தாவில் சிறிது காலம் வாழ்ந்தார். ஆனால் இந்தியா பிரிந்த பின்னர் இவர் மீண்டும் மும்பைக்குச் சென்றார்.
# அமீர் கான் (பாடகர்)

## பாடும் தொழில்

அமீர்கான் கிட்டத்தட்ட சுயமாக கற்றுக் கொண்ட இசைக்கலைஞராவார். அப்துல் வாகித் கான், இரசாப் அலி கான், அமான் அலி கான் ஆகியோரின் பாணிகளால் தாக்கம் பெற்ற இவர் தனது சொந்தப் பாடும் பாணியை உருவாக்கினார். 1971 இல் பத்ம பூசண் விருதும் வழங்கப்பட்டன .
# அமீர் கான் (பாடகர்)

## சொந்த வாழ்க்கை

அமீர்கானின் முதல் திருமணம் சித்தார் கலைஞர் விலாயத் கானின் சகோதரி ஜீனத் என்பவருடன் இருந்தது. இந்த திருமணம் இறுதியில் தோல்வியுற்று பிரிவில் முடிந்தது. அவருடன் பரிதா என்ற ஒரு மகள் இருந்தார். இவரது இரண்டாவது திருமணம் முன்னி பாய் என்பவருடன் நடந்தத. இவர்களுக்கு அக்ரம் அகமது என்ற மகன் இருந்தார். 1965 ஆம் ஆண்டில், இவர், தும்ரி பாடகரான ஆக்ராவைச் சேர்ந்த முஷ்டாரி பேகமின் மகள் ரைசா பேகத்தை மணந்தார். முன்னி பேகம் மூன்றாவது மனைவியை ஏற்றுக்கொள்வார் என்று இவர் எதிர்பார்த்திருந்தார்; இருப்பினும், முன்னி காணாமல் போனார். அவர் தற்கொலை செய்து கொண்டார் என்று வதந்தி இருந்தது.
# அமீர் கான் (பாடகர்)

## இறப்பு

கான்சாகிப் 1974 பிப்ரவரி 13 அன்று தனது 61 வயதில் கொல்கத்தாவில் ஒரு கார் விபத்தில் இறந்தார். மேலும் கொல்கத்தாவின் கோப்ரா கல்லறையில் அடக்கம் செய்யப்பட்டார்.
# மின்வேதியியல் இருமைக்கொள்கை

**மின் வேதியியல் இருமைக்கொள்கை** *(Electrochemical dualism)* என்பது வேதியியலில் வழக்கற்றுப் போன ஒரு விஞ்ஞானக் கோட்பாடாகும், இயான்சு யேக்கப் பெர்செலியசு முன்னோடியாக இருந்த இக்கொள்கை 1800 முதல் 1830 வரையிலான காலத்துடன் தொடர்புடையதாகும். அனைத்து மூலக்கூறுகளும் கார மற்றும் அமில ஆக்சைடுகளால் ஆன உப்புகள் என்று இக்கோட்பாடு கூறியது. எடுத்துக்காட்டாக பொட்டாசியம் சல்பேட்டு என்ற சேர்மம் K2O மற்றும் SO3 ஆகியவற்றின் உப்பாக பார்க்கப்பட்டது. வில்லெம் இசிங்கருடன் இணைந்து புதிதாக கண்டுபிடிக்கப்பட்ட வோல்டாயிக் பைல் என்ற முதல் தலைமுறை மின்கலத்தைப் பயன்படுத்தி சில உப்புகள் குறித்து தான் நடத்திய சோதனைகளின் அடிப்படையில் பெர்செலியசு தனது கோட்பாட்டை முன்வைத்தார். பல சேர்மங்கள் மின்சாரத்தால் சிதைவடையும் என்றும் அமிலக் கூறுகள் நேர்துருவத்திலும் காரக் கூறுகள் எதிர்மின் துருவத்திலும் சிதைவடைகின்றன என்றும் அவர்கள் கவனித்தனர். இந்த கோட்பாடு இறுதியில் எதிர்க்கப்பட்டு தனி உருபு கோட்பாட்டின் மூலம் தவிர்க்கப்பட்டது.
# மாவட்டத் திட்டக் குழு

**மாவட்டத் திட்டக்குழு** (**District Planning Committee** (DPC) இந்தியாவில் **பஞ்சாயத்து ராஜ்** அமைப்பை வலுப்படுத்த, இந்திய அரசியலமைப்புச் சட்டம் பிரிவு 243 ZD-இன் கீழ் இந்தியாவில் உள்ள மாவட்டம் தோறும் அமைக்கப்பட வேண்டிய குழுவாகும். மாவட்டத் திட்டக் குழுவின் துணை தலைவராக மாவட்ட ஆட்சித் தலைவர் இருப்பர். இவருக்கு உதவிட உதவி திட்ட இயக்குநர்களும் மற்றும் பல்வேறு துறைகளைச் சேர்ந்த அலுவலர்களும் இருப்பர்.மாவட்ட ஊராட்சி, ஊராட்சி ஒன்றியம், கிராம ஊராட்சிகள், பேரூராட்சிகள் மற்றும் நகராட்சிகளின் குடிநீர், வடிகால் வசதிகள் போன்ற உட்கட்டமைப்பு வளர்ச்சிகளுக்கு, இம்மாவட்டத் திட்டக் குழு திட்டங்களை வகுத்து மாநில அரசிற்கு வழங்கும். இத்திட்டத்தை செயல்படுத்தும் இந்திய மாநிலங்களில் தமிழ்நாடு அரசும் ஒன்றாகும். ஒரு சில மாநிலங்கள் மாவட்டட் திட்டக் குழுவை அமைக்கவில்லை. மாவட்டத் திட்டக் குழுவின் அலுவலகம் மாவட்ட ஆட்சியர் அலுவலகத்தில் செயல்படும்.  
மாவட்டத் திட்டக் குழுவில் கீழ்கண்ட துணைக்குழுக்கள் செயல்படும். அவைகள்: 1 ஊரக வளர்ச்சி துணைக்குழு, 2 வேளாண்மை வளர்ச்சித் துணைக்குழு, 3 நகர வளர்ச்சி துணைக்குழு, 4 நீர்ப்பாசான வளர்ச்சி துணைக்குழு, 5 பட்டியல் சமூகத்தினர், இதர பிற்படுத்தப்பட்ட வகுப்பினர், பொருளாதாரத்தில் நலிந்ததோர் மற்றும் மகளிர் மற்றும் குழந்தைகளுக்கான வளர்ச்சி துணைக்குழு, 6 வேலைவாய்ப்பு பெருக்குதல் மற்றும் கிடைப்பதற்கான துணை குழு, 7 பொது சுகாதாரம் மற்றும் குடும்ப நலத் துணைக்குழு, 8 கல்வி வள்ர்ச்சிக்கான துணைக்குழு, 9 குடிநீர் வழங்கல் குழு, 10 சாலை மற்றும் போக்குவரத்து துணைக் குழு, 11 சட்டமன்ற உறுப்பினர்கள் மற்றும் நாடாளுமன்ற உறுப்பினர்களின் தொகுதி வளர்ச்சி நிதியை கண்காணிக்கும் குழு
# மாவட்டத் திட்டக் குழு

## இதனையும் காண்க

- ஊராட்சி ஒன்றியம்
- மாவட்ட ஊராட்சி
- மாவட்ட ஊரக வளர்ச்சி முகமை
- மாவட்டத் திட்டக் குழு
# மெத்திலிடைன் குழு

**மெத்திலிடைன் குழு** *(Methylidyne group)* என்பது ஒரு மூலக்கூறில் ≡CH என்ற பிணைப்பைக் கொண்டு பதிலீடு அல்லது வேதி வினைக்குழு இரண்டில் ஒன்று நடுநிலை பகுதியாகக் காணப்படும் சேர்மத்தைக் குறிக்கிறது. மெத்திலிடைன் என்ற ஒற்றறைச் சொல்லாலும் இக்குழுவைக் குறிப்பிடுவர். இதன் மூலக்கூற்று வாய்ப்பாட்டில் ஒரு கார்பன் அணு ஐதரசன் அணுவுடன் ஓர் ஒற்றைப்பிணைப்பாலும் எஞ்சியுள்ள மூலக்கூறு முப்பிணைப்பாலும் பிணைக்கப்பட்டிருக்கும். எடுத்துக்காட்டாக H3C−(CH2)5−N+≡CH என்ற மூலக்கூற்று வாய்ப்பாட்டால் விவரிக்கப்படும் என்–மெத்திலிடைன்-1-எக்சனாமினியம் என்ற சேர்மத்தைக் கூறலாம்.  
மெத்திலிடைன் என்ற பெயர் மெத்திலிடைன் தனி உருபைக் குறிக்கவும் பயன்படுத்தப்படுகிறது. இவ்விரு அணுக்களும் எந்தவொரு சேர்மத்திலும் இணைந்திருப்பதில்லை.
# மெத்திலிடைன் குழு

## இவற்றையும் காண்க

- மெதிலீன் பாலம்
- மெத்தின் குழு,
# அப்துல் வாகித் கான்

**உஸ்தாத் அப்துல் வாகித் கான்** (Ustad Abdul Wahid Khan) (1871-1949) கிரானா கரானாவைச் சேர்ந்த இந்திய பாரம்பரிய பாடகராவார். இவர் இந்தியாவின் சகாரன்பூரில் 1949 இல் இறந்தார்.
# அப்துல் வாகித் கான்

## ஆரம்பகால வாழ்க்கை மற்றும் பின்னணி

இவர், 1871 இல் உத்தரப் பிரதேசத்தின் கிரானாவில் பிறந்தார். 1857 ஆம் ஆண்டில் முகலாயப் பேரரசு வீழ்ச்சியடைந்த பின்னர் தில்லியிலிருந்து குடிபெயர்ந்த முகலாய அரசவையைச் சேர்ந்த இசைக் கலைஞர்களின் பல குடும்பங்களுக்கு கிரானா நகரம் ஆதரவாக இருந்தது. கிரானா கரானாவின் மூன்று பிரிவுகள் ருத்ரவீணை, சாரங்கி மற்றும் வாய்ப்பட்டு. இவர், ஆரம்பத்தில் தனது தந்தை உஸ்தாத் அப்துல் மஜீத் கானிடமிருந்து வாய்ப்பாட்டும் சாரங்கியும் கற்றுக்கொண்டார். 12 வயதில், வீணையிலும், குரலிசையிலும் புகழ்பெற்ற மேதையான மியான் பாண்டே அலி கானின் சீடரான உஸ்தாத் இலாங்டே ஐதர் பக்ச் கானிடமிருந்து கற்றுக்கொள்ள இவர் கோலாப்பூருக்குச் சென்றார்.  
இவர்,19 ஆம் நூற்றாண்டின் பிற்பகுதியில் தனது உறவினர் உஸ்தாத் அப்துல் கரீம் கானுடன் கிரானா கரானா இசைக் குடும்பத்தை நிறுவினார். உஸ்தாத் அப்துல் கரீம் கான் இவரது சகோதரி கபூரான் பீபியை மணந்தார். பின்னர், அப்துல் கரீம் கபூரான் பீபியை புறக்கணித்து தனது மாணவியான தாராபாய் மனேவை மணந்ததினால் இவர்களுக்குள் உறவு மோசமைடைந்தது. இவரது கேட்கும் திறன் குறைபாடுடையது. இவர் சில சமயங்களில் *பெஹ்ரே வாஹித் கான்* (காது கேளாத கான்) என்று அழைக்கப்பட்டார். இவரது மகன் உஸ்தாத் அபீசுல்லா கான் 1946 இல் பிறந்தார். அபீசுல்லாவின் மாமாக்கள் அவருக்கு இசையில் பயிற்சி அளித்தனர், மேலும் அவர் ஒரு சாரங்கி கலைஞரானார்.
# அப்துல் வாகித் கான்

## இறப்பு

இவர், 1949 இல் சகாரன்பூரில் இந்திய நாட்டவராக இறந்தார். இவரது மாணவர்களில் பண்டிட் ஜெய்சந்த் பட் (கியால் பாடகர்), சுரேஷ்பாபு மானே, கிராபாய் பரோடேகர், பேகம் அக்தர், சரசுவதிபாய் ரானே, பிரண் நாத், சுகதேவ் பிரசாத், ராம் நாராயண், முகமது ரபி ஆகியோர் அடங்குவர் .  
இவரது மிகப் பெரிய பங்களிப்பு அவர் முறையான சீடர்களில் ஒருவரல்ல என்றாலும் இந்தூர் கரானாவின் அமீர் கான் மீது இவர் செலுத்திய செல்வாக்காகும். உஸ்தாத் அப்துல் கரீம் கானுடன் சேர்ந்து விலம்பிட் கியாலை உருவாக்கத் தொடங்கினர். மேலும் இவர்களின் பணிகள் அமீர்கானுக்கு தனது வர்த்தக முத்திரையான அதி விலம்பிட் பாடலை உருவாக்கத் தூண்டின .  
"இவர், ஒரு இராகத்தின் பாடல்களை ஏறக்குறைய 20 நிமிடங்களிலிருந்து ஒரு மணி நேரம் வரை நீட்டிப்பதன் மூலம் பாரம்பரிய இந்துஸ்தானி இசையை உருவாக்கினார்." "இவர் கிரானா கரானாவின் மிகச்சிறந்த குறியீடுகளில் ஒருவராவார்."
# அமான் அலி கான்

**உஸ்தாத் அமான் அலிகான்** (Ustad Aman Ali Khan) (1888-1953) இவர் ஓர் இந்திய பாரம்பரிய இசைக் கலைஞரும், பெண்டிபஜார் கரானாவின் இசையமைப்பாளருமாவார. இவர் பல கர்நாடக இராகங்களை இந்துஸ்தானி இசையில் கொண்டு வந்தார்.
# அமான் அலி கான்

## தொழில்

உத்தரபிரதேசத்திலிருந்து வந்து மும்பை பெண்டிபஜார் பகுதியில் குடியேறிய பெண்டிபஜார் கரானாவின் நிறுவனர்களில் ஒருவரான சஜ்ஜு கானின் மகனாவார். மைசூர் மாநிலத்தின் அரசவைக் கலைஞர் கலாநிதி பிடாரம் கிருட்டிணப்பாவின் வழிகாட்டுதலின் கீழ் கர்நாடக இசையை கற்றுக்கொண்டார். இவர் பெண்டிபஜார் கரானாவுக்கு தாளம் (லயகரி) நுட்பமாக பாடும் பாணி (சர்கம்) ஆகியவற்றை அறிமுகப்படுத்தினார். இவரது இசை குறிப்பாக அதன் தாள சர்கம் வடிவங்களுக்காக குறிப்பிடத்தக்கதாக இருந்தது. இதற்காக இவர் கர்நாடக இசையிலிருந்து உத்வேகம் பெற்றார். சிறந்த பாடகர் அமீர்கான் இவரை தனது வாழ்க்கையில் ஒரு பெரிய இசை செல்வாக்கு என்று கருதினார்.
# அமான் அலி கான்

## சீடர்கள்

இவரது நடை பாடர்களான அமீர் கான், வசந்த்ராவ் தேசுபாண்டே ஆகியோரை ஈர்த்தது.. இவரது சீடர்களில் சிவகுமார் சுக்லா, டி.டி.ஜனோரிகர், முகமது உசேன் கான், பின்னணிப் பாடகர்கள் மன்னா தே, லதா மங்கேஷ்கர், இசை இயக்குநர் நிசார் பாசுமி, வாலி அகமது கான், பி. சைதன்யா தேவ் மற்றும் ஆர்மோனியக் கலைஞர் சாந்திலால் ஆகியோர் அடங்குவர்.
# அமான் அலி கான்

## இறப்பு

இவர், 1947 இல் மும்பையை விட்டு புனேவில் குடியேறினார். இசைக் கச்சேரிகளுக்காக தில்லிக்குச் சென்றபோது நுரையீரல் அழற்சி நோயால் பாதிக்கப்பட்ட இவர் 1953 பிப்ரவரி 11 அன்று இறந்தார்.
# முகமது அலி ஹசன் அலி

**முகமது அலி ஹசன் அலி** ஓர் பஹ்ரைன் அரசியல்வாதி ஆவார். இவர் தற்போது பஹ்ரைன் நாட்டின் உயர்மட்ட ஆலோசனைக் குழுவின் உறுப்பினராக உள்ளார்.  
இவர் 1983 ஆம் ஆண்டு பஹ்ரைன் பல்கலைக்கழகத்தில் வேதியியல் மற்றும் இயற்பியலில் இளங்கலை பட்டம் பெற்றுள்ளார். 1987 ஆம் ஆண்டில் கிழக்கு ஆங்கிலியா பல்கலைக்கழகத்தில் வேதியியல் மற்றும் சுற்றுச்சூழல் அறிவியலில் முதுகலை பட்டமும் பெற்றுள்ளார். பிறகு 1994 ஆம் ஆண்டு இதே பிரிவில் ஆய்வு பட்டமும் முடித்தார்.
# நிசார் பாசுமி

**நிசார் பாசுமி** (Nisar Bazmi) (1924 திசம்பர் 1 - 2007 மார்ச் 22) இவர் இந்தியாவிலும், பாக்கித்தானிலும் திரைப்படத் துறையின் இசையமைப்பாளராகவும், இசை இயக்குநராகவும் இருந்தார்.  
இவர், தெற்காசியாவின் மிகவும் பிரபலமான இசைக்கலைஞர்களில் ஒருவராக அறியப்பட்டார். ஆலம்கீர் போன்ற புதிய பாடகர்களையும் அறிமுகப்படுத்தினார். இசையமைப்பாளர்கள் இலட்சுமிகாந்த்-பியரேலால் ஆகிய இருவரும் இந்தியப் பிரிப்புக்கு முன்னர் இந்தியாவில் இவருடன் இணைந்திருந்த இசைக்கலைஞர்களாவர். இருப்பினும், பின்னணிப் பாடகர் அகமது ருஷ்தியின் குரலில் இவர் இசையமைத்ததற்காக முதன்மையாக நினைவுகூரப்படுகிறார்.
# நிசார் பாசுமி

## ஆரம்பகால வாழ்க்கையும், தொழிலும்

இவர், 1924 ஆம் ஆண்டில் இந்தியாவின் மகாராட்டிரா மாநிலத்தின் காந்தேஷ் பகுதியில் உள்ள ஜள்காவ் என்ற இடத்தில் சையத் குத்ரத் அலி என்பவருக்கு பிறந்தார். இவர் ஒரு கலைக் குடும்பத்தைச் சேர்ந்தவர் அல்ல. உண்மையில், இவரது குடும்பம் மிகவும் ஏழ்மையானது. அந்த நேரத்தில் மும்பையில் புகழ்பெற்ற கவ்வாலியான யாசின் கானின் கவ்வாலி குழுவில் இவர் தனது 11 வயதில் சேர வேண்டியிருந்தது. இவருக்கு முந்தைய இசை பின்னணி ஏதுமில்லை. 1930களின் பிற்பகுதியில், மும்பையின் பிரபல இந்திய இசைக்கலைஞர் கான் சாகப் அமன் அலிகான் என்பவர் இவரது இசை ஆர்வத்தால் ஈர்க்கப்பட்டு இவருக்கு நான்கு ஆண்டுகள் இசையினைக் கற்பித்தார். கலை அறிவைக் கொண்ட, அந்த நேரத்தில் வெறும் 13 வயதாக இருந்த இளம் பாசுமி, பல்வேறு இராகங்களிலும், இசைக் கருவிளிலும் விரைவாக தேர்ச்சி பெற்றார். 1939இல், அனைத்திந்தியந்திய வானொலி இவரை ஒரு கலைஞராக நியமித்தது. 1944ஆம் ஆண்டில், "நாதிர் ஷா துரானி" என்ற நாடகத்திற்காக சில பாடல்களை இயற்றினார். இது மும்பை வானொலி நிலையத்திலிருந்து ஒளிபரப்பப்பட்டது. இந்தப் பாடலைபாடல்களை இரபீக் கசுனவி, அமிர்பாய் கர்நாடகி ஆகிய இருவம் பாடியிருந்தனர். இதற்குப் பின்னர், இவர், "ஒரு மாதத்திற்கு 50 ரூபாய் சம்பாதிக்கத் தொடங்கினார் - அந்த நாட்களில் இது மரியாதைக்குரிய சம்பளமாகும்."
# நிசார் பாசுமி

## ஆரம்பகால வாழ்க்கையும், தொழிலும்

### இந்தியாவில்

1946 இல் வெளியான "ஜமனா பார்" படத்திற்கு இவர் இசை அமைத்தார். இந்த நேரத்தில், இவர் தனது பெயரை நிசார் பாஸ்மி என்றும் மாற்றினார். இந்தியாவில் நாற்பது படங்களுக்கு இவர் இசை அமைத்தார். இவர் இந்தியாவில் தங்கியிருந்த காலத்தில் இருபத்தி எட்டு படங்கள் வெளியிடப்பட்டன. இவர் பாக்கித்தானுக்கு குடிபெயர்ந்த பிறகு மீதமுள்ள திரைப்படங்கள் இந்தியாவில் வெளியிடப்பட்டன.
# நிசார் பாசுமி

## ஆரம்பகால வாழ்க்கையும், தொழிலும்

### பாக்கித்தானில்

இவர், 1962இல் பாக்கித்தானில் உள்ள தனது உறவினர்களைப் பார்க்கச் சென்றார். அங்கே இவர் மூத்த திரைப்படத் தயாரிப்பாளர் பசல் அகமது கரீம் பாசில் என்பவரைச் சந்தித்தார். அவர், இவரை பாக்கித்தான் படங்களுக்கு இசையமைக்க அழைத்தார். "இவர், இந்த வாய்ப்பை ஏற்றுக்கொண்டு பாக்கித்தானில் குடியேற முடிவு செய்தார்."  
ஒரு முக்கிய பாக்கித்தானிய ஆங்கில மொழி செய்தித்தாள் இவரது மரணத்திற்குப் பிறகு, "நிசார் பாசுமியின் மரணத்தில், பாக்கித்தானில் இசை மாணவர்கள் 140 திரைப்படங்களுக்கு இசையமைத்த ஒரு கலைஞரின் அனுபவத்திலிருந்து பயனடையும் ஒரு வாய்ப்பை இழந்துவிட்டனர்" என்று கருத்து தெரிவித்தது.
# கிராம சபை

**கிராம சபை** அல்லது **கிராம ஊராட்சியின் பொதுக்குழு**, தமிழ்நாடு அரசு 1994-ஆம் ஆண்டில் இயற்றிய **பஞ்சாயத்து ராஜ்** சட்டத்தின் படி
கிராம ஊராட்சி மன்றம் அமைக்கப்பட்டது. ஒரு மாநிலத்தின் சட்டமன்றம், கிராம சபைக்கு அதிகாரங்களைப் பயன்படுத்த அனுமதி வழங்கலாம் என இந்திய அரசியலமைப்பு சடடப் பிரிவு 243 ஜி குறிப்பிடுகிறது. தமிழ்நாடு ஊரக வளர்ச்சி மற்றும் ஊராட்சித் துறையின் கீழ் செயல்படும் கிராம ஊராட்சியின் வாக்காளர் பட்டியல் உள்ளவர்கள் அனைவரும் கிராம சபையின் உறுப்பினர்கள் ஆவார். அரசாங்கத்தின் பொது உத்தரவுகளுக்கு உட்பட்டு, கிராம சபைக் கூட்டம் ஒரு ஆண்டில் இரண்டு முறையாவது நடத்த வேண்டும். கிராம சபைக் கூட்டம் குறிப்பாக இந்திய விடுதலை நாள் மற்றும் குடியரசு நாட்களின் போது கிராம ஊராட்சித் தலைவரால் கூட்டப்படும். தவறினால் தமிழ்நாடு ஊரக வளர்ச்சி மற்றும் ஊராட்சித் துறை அதிகாரியால் நடத்தப்படும். கிராம சபைக் கூட்டத்தின் போது உறுப்பினர்கள் கீழ்கண்ட பொருள்களை ஆராய்ந்து தீர்மானிக்க வேண்டும்:  
1. கிராம ஊராட்சியின் வளர்ச்சித் திட்டகளுக்கு ஒப்புதல் அளித்தல்
1. கிராம வரவு-செலவு திட்டத்திற்கு ஒப்புதல் அளித்தல்.'
1. கிராம ஊராட்சியின் முந்தைய ஆண்டின் வரவு-செலவு திட்டத்தை ஆராய்ந்து ஒப்புதல் அளித்தல்
1. முந்தைய ஆண்டின் கிராம ஊராட்சிக் கணக்குகள் குறித்த தணிக்கை அறிக்கைக்கு ஒப்புதல் அளித்தல்
1. கிராம ஊராட்சிக்கு ஒப்படைக்கப்பட்ட அனைத்து வளர்ச்சித் திட்டங்களின் முன்னேற்றததை மதிப்பாய்வு செய்தல்.
1. கிராம ஊராட்சி வரம்பில் உள்ளவர்களுக்கு அரசின் நியாய விலைக் கடையின் சீரான உணவு வழங்கல் நடவடிக்கை, முதியோர் ஓய்வூதியம்,ஊனமுற்றோருக்கான ஓய்வூதியம் பெற்றுத் தருதல் குறித்து போன்றவை குறித்து விவாதங்கள் நடத்தப்படுகின்றன.
1. ஊராட்சி ஒன்றியப் பள்ளிகளில் அனைத்து குழந்தைகளையும் சேர்ப்பது, அவர்களின் வருகை மற்றும் பள்ளிகளின் வளர்ச்சி ஆகியவை குறித்து கிராம சபைக் கூட்டத்தில் விவாதிக்கப்படுகிறது.
1. மருத்துவமனைகள் மற்றும் கால்நடை மருத்துவமனைகள் மற்றும் அவற்றின் நடவடிக்கைகள் குறித்தும் கிராம சபைக் கூட்டம் விவாதிக்கிறது. மக்கள் மற்றும் கால்நடைகளின் ஆரோக்கியம் மற்றும் சுகாதாரத்தை பாதுகாக்க எடுக்க வேண்டிய முன்னெச்சரிக்கைகள் குறித்து அவர்கள் மக்களுக்கு கல்வி கற்பிக்கின்றனர்.
1. ஆரம்ப சுகாதார மையத்தின் மருத்துவர் கிராமசபாவில் கலந்துகொண்டு தடுப்பூசி திட்டங்கள், ஊட்டச்சத்து குறைபாட்டால் பாதிக்கப்பட்ட குழந்தைகள் மற்றும் மலேரியா போன்ற நோய்களுக்கு எதிராக எடுக்க வேண்டிய முன்னெச்சரிக்கை நடவடிக்கைகள் குறித்து கிராமசபைக்கு விளக்கமளிப்பார். கிராமசபா சேவைகள் மற்றும் வசதிகள் குறித்து விவாதிக்கிறது சுகாதார மையங்களால் வழங்கப்படும்.
1. கிராம ஊராட்சிச் செயலாளர் மேற்கொள்ளப்பட வேண்டிய பொதுப்பணிகளை அடையாளம் கண்டு கிராமசபைக்கு முன் வைத்து அதை பஞ்சாயத்து திட்டங்களில் இணைப்பதற்கான ஒப்புதலைப் பெறுவார்.
1. கிராம சபைக் கூட்டம் எடுக்கும் பரிந்துரைகளுக்கு கிராம ஊராட்சி நிர்வாகம் உரிய கவனம் செலுத்த வேண்டும்.
# கிராம சபை

## இதனையும் காண்க

- கிராம சபைக் கூட்டம்
- கிராம ஊராட்சி
- ஊராட்சி ஒன்றியம்
- மாவட்ட ஊராட்சி
- மாவட்ட ஊரக வளர்ச்சி முகமை
- மாவட்டத் திட்டக் குழு
# நசார் அல் பஹர்னா

**நசார் அல்** **பஹர்னா** (அரபு : نزار البحارنة ; ஆங்கிலம்: Nazar Al Baharna) ஓர் பஹ்ரைன் கல்வியாளர், தொழில்முனைவோர் மற்றும் அரசியல்வாதி ஆவார்.
# நசார் அல் பஹர்னா

## ஆரம்பகால வாழ்க்கை மற்றும் கல்வி

நசார் 1950 ஆம் ஆண்டு பிறந்தார். இவர் சவூதி அரேபியாவில் உள்ள பெட்ரோலியம் மற்றும் கனிமம் பல்கலைக்கழகத்தில் பட்டம் பெற்றவர். இவர் அங்கு இயந்திர பொறியியலில் இளங்கலை மற்றும் முதுகலை பட்டங்களைப் பெற்றார். இவர் 1979 ஆம் ஆண்டில் வேல்ஸ் பல்கலைக்கழகத்தில் இயந்திர பொறியியலில் ஆய்வு பட்டம் பெற்றார்.
# நசார் அல் பஹர்னா

## பணிகள்

இவர் டாக்டர் பட்டம் பெற்ற உடனேயே வளைகுடா தொழில்நுட்பக் கல்லூரியில் பொறியியல் துறைத் தலைவர் பதவியைப் பெற்றார். பின்னர் இவர் 1995 வரை பஹ்ரைன் பல்கலைக்கழகத்தில் வெவ்வேறு பதவிகளில் பணியாற்றினார். இவர் கடைசியாக வகித்த கல்விப் பதவி பஹ்ரைன் பல்கலைக்கழகத்தில் கல்வித் திட்டங்கள் மற்றும் அறிவியல் ஆய்வுகளுக்கான துணைத் தலைவராக இருந்தார். பிறகு ஓராண்டு கழித்து இவர் மீண்டும் அந்த சங்கத்தில் சேர்ந்தார். 2005 ஆம் ஆண்டு நவம்பர் இவர் பஹ்ரைன் வர்த்தக மற்றும் தொழில்துறை சபையின் துணைத் தலைவரானார்.  
இவர் 2006 ஆம் ஆண்டு டிசம்பர் 11 அன்று பஹ்ரைன் நாட்டின் வெளியுறவு அமைச்சராக நியமிக்கப்பட்டார். பின்னர் இவர் தனது நிறுவனமான தொழில்நுட்ப ஆலோசனைக் குழுவில் தலைவராக பணிக்குத் திரும்பினார். ஜார்ஜ்டவுன் பல்கலைக்கழகத்தில் வருகை தரும் அறிஞர் ஆராய்ச்சியாளராகவும் உள்ளார். இமான் அறக்கட்டளையின் ஆலோசனைக் குழுவில் உறுப்பினராக உள்ளார்.  
2013 ஆம் ஆண்டில், இவர் ஏ *யுனிவர்சல் ஹுமன் ரைட்ஸ் மாடல்* என்ற புத்தகத்தை வெளியிட்டார்.
# இரசாப் அலி கான்

உஸ்தாத் **இரசாப் அலி கான்** (Rajab Ali Khan) (3 செப்டம்பர் 1874 நரசிங்கர், மத்தியப் பிரதேசம் &#x2013; 8 சனவரி 1959 தேவாஸ், மத்தியப் பிரதேசம்) இவர் ஓர் இந்துஸ்தானிப் பாடகரும், கவிஞருமாவார்.
# இரசாப் அலி கான்

## ஆரம்பகால வாழ்க்கை

இவர், தனது தந்தை மங்லு கானிடமிருந்து படே முகமது கானின் பாரம்பரியத்திலும், பாண்டே அலிகான் பீங்கரிடமிருந்தும் இசையை கற்றுக்கொண்டார். எனவே இவரது பாணி ஜெய்ப்பூர் கரானா மற்றும் கிரானா கரானா பாணிகளின் கலவையாக இருந்தது. இவர் தேவாஸ் மற்றும் கோலாப்பூரின் அரசவைக் இசைக்கலைஞராக இருந்தார். இசைக்கச்சேரி சுற்றுப்பயணங்களையும் நிகழ்த்தினார். ஜெய்பூர் இராச்சியத்தின் இரண்டாம் ராம் சிங்கின் சபையில் இசைக்கலைஞராகவும் இருந்தார்.  
1909 ஆம் ஆண்டில், மைசூர் மகாராஜாவால் இவருக்கு இசை ரத்ன பூசண் பட்டம் வழங்கப்பட்டது. 1954 இல் இவருக்கு சங்கீத நாடக அகாடமி விருது கிடைத்தது. இவரது கடைசி பெரிய இசை நிகழ்ச்சி 1957 இல் மும்பையில் நடந்தது.  
இவர் ஒரு கயாலியா மேதை என்று அறியப்பட்டார். ஆனால் இவர் ருத்ர வீணை, சித்தார், ஜலதரங்கம், கைம்முரசு இணை போன்ற இசைக்கருவிகளிலும் குறிப்பிடத்தக்க கலைஞராக இருந்தார். இவரது சீடர்களில் இவரது மருமகன் அமான் கான், நிவ்ருதிபுவ சர்நாயக், கணபதிராவ் தேவாஸ்கர், கிருட்டிண சங்கர் சுக்லா, கிட்டிணாராவ் மசூம்தார், ராஜபாவ் தேவ், யாசின் கான் (சாரங்கிக் கலைஞர்), மேவதி கரானாவின் ஜோதிராம் போன்றோர் அடங்குவர். இந்தூர் கரானாவின் அமீர்கான், பாக்கித்தானின் சாம் சௌராசியா கரானாவின் சலாமத் அலிகான் ஆகியோரும் இவரது இசை நுட்பங்களால் ஈர்க்கப்பட்டுள்ளனர். "இவர் மிகவும் துடிப்பான, சிக்கலான மற்றும் விரைவான இசை நுட்பங்களில் மேதையாவார்."
# இசிசு

**இசிஸ்** (*Isis*) பண்டைய எகிப்தின் பெண் கடவுள் ஆவார். பண்டைய எகிப்திய சமயத்தில் இசிஸ் பெண் கடவுளின் வழிபாடு பழைய எகிப்திய இராச்சிய (கிமு 2686–2181) காலத்தில் முதன்முதலாக அறியப்பட்டது. இதைத் தொடர்ந்து எகிப்தை ஆண்ட கிரேக்க தாலமி வம்சத்தினர் காலம் முடியவும் (கிமு 330 - கிமு32) மற்றும் அதனைத் தொடர்ந்து ரோமானியர்களின் எகிப்து மாகாணத்திலும் கிபி 600 முடிய இசிஸ் கடவுள் வழிபாடு விளங்கியது.  
ஓசிரிசின் அரியாசனத்தை அடைவதற்காக அவரை சேத் கடவுள் கொன்றுவிடுகிறார். ஓசிரிசின் துண்டான பாகங்களை, ஓசைரிசின் மனைவியும், பெண் கடவுளான இசிஸ் ஒன்றுசேர்க்கிறார். அப்போது ஆணுறுப்பு மட்டும் இல்லை. அதனால் இசிஸ் ஒரு தங்க ஆணுறுப்பை செய்து தன் மந்திர வலிமையால் ஓசிரிசை மீண்டும் உயிர்த்தெழச் செய்தார். அப்போது இருவரும் உறவாடினர். பிறகு மீண்டும் ஓசிரிசு இறந்துவிடுகிறார். பிறகு இசிசு இளைய ஓரசைப் பெற்றெடுத்தார். ஓரசு வளர்ந்த பிறகு தன் தந்தையின் இறப்புக்காக சேத்தைப் பழிவாங்க நினைத்தார். அதனால் அவர் சேத்துடன் போரிட்டு அவரை வீழ்த்தினார்.
# இசிசு

## இதனையும் காண்க

- பண்டைய எகிப்தியக் கடவுள்கள்
# ஆங் சியோங் வு

**ஆங் சியோங் வு** (ஆகத்து 25, 1995) என்பவர் தென் கொரிய நாட்டு பாடகர் மற்றும் நடிகர் ஆவார். இவர் 101 பருவம் 2 என்ற உண்மை நிலை போட்டி நிகழ்ச்சியில் பங்கேற்று ஐந்தாவது இடத்தைப் பிடித்ததன் மூலம் அறியப்பட்டார். மேலும் 'வண்ண வன்' என்ற கொரியன் கே பாப் குழுவில் முன்னணி உறுப்பினராகுவும் உள்ளார். இவர் 2019 ஆம் ஆண்டு முதல் 'அட் எயிட்டின்' (2019), மோர் தன் பிரண்ட்ஸ் (2020) போன்ற தொலைக்காட்சி தொடர்களிலும் நடித்துள்ளார்.
# ஆங் சியோங் வு

## ஆரம்ப கால வாழ்க்கை

ஓங் சியோங் வு ஆகத்து 25, 1995 ஆம் ஆண்டு தென் கொரியாவில் இஞ்சியோன் என்ற நகரில் பிறந்தார். இவருக்கு ஒரு மூத்த சகோதரி உண்டு. இவர் குவால் நடுநிலைப் பள்ளியில் கல்வி பயின்று, அதைத் தொடர்ந்து 2014 இல் 'ஹன்லிம் மல்டி ஆர்ட் ஸ்கூல்லில்' மேல் நிலை பட்டம் பெற்றார். டாங் சியோல் பல்கலைக்கழகத்தில் நடன மற்றும் நடிப்பு சார்ந்த உயர் நிலை பட்டம் பெற்றார்.
# விக்கிப்பீடியா:Statistics/weekly/25-Oct-2020
# போம்புகா தீவு

**போம்புகா தீவு** *(Bompuka Island)* இந்திய ஒன்றியப் பகுதியைச் சேர்ந்த அந்தமான் நிக்கோபார் தீவுகளிலுள்ள ஒரு தீவாகும். போகாட் தீவு என்றும் இது அழைக்கப்படுகிறது.
# போம்புகா தீவு

## புவியியல்

தெரசா தீவிலிருந்து 3.5 கி.மீ தொலைவில் போம்புகா தீவு அமைந்துள்ளது. இங்கு பெரும்பாலான பகுதிகளில் அடர்த்தியான காடுகளும் சில பகுதிகளில் புல்லும் காணப்படுகிறது. தீவைச் சுற்றியுள்ள கரையில் அடர்த்தியாக தேங்காய் மரங்கள் வளர்ச்சி காணப்படுகிறது. கைவிடப்பட்ட போகாட் கிராமம் தீவின் மேற்கு பக்கத்தில் அமைந்துள்ளது. தெரசா மற்றும் போம்புகா தீவுகளுக்கு இடையிலான கடலின் பகுதி கப்பல்களுக்கு நல்ல தங்குமிடத்தை வழங்குகிறது.
# போம்புகா தீவு

## மக்கள்தொகை

வடக்கில் போகாட் கிராமம் தெற்கில் இயட்கிரானா கிராமம் என்ற இரண்டு கிராமங்கள் போம்புகா தீவில் இருந்தன. இவை இரண்டும் கைவிடப்பட்ட கிராமங்களாகும். தெரசா தீவிலிருந்து சில தேவைகளை சுமந்து கொண்டு முன்னாள் கிராமவாசிகள் ஒரு குறுகிய காலத்திற்கு போம்புகா தீவுக்கு வசிக்க வருகின்றனர். தேங்காய், கிழங்கு பயிர்களை இவர்கள் அங்கு பராமரிக்கின்றனர். 2011 ஆம் ஆண்டு இந்திய மக்கள் தொகை கணக்கெடுப்பின்படி போம்புகா தீவில் மக்கள் எவரும் இல்லை. 21 பேர் கொண்ட இத்தீவின் முழு மக்கள் தொகையும் சுனாமியைத் தொடர்ந்து தெரசா தீவுக்கு குடிபெயர்ந்தனர். தீவில் வசிப்பிடத்தை மீட்டெடுக்க அவர்கள் முயற்சித்தாலும் முயற்சிகள் அனைத்தும் , தோல்வியுற்றன.
# போம்புகா தீவு

## நிர்வாகம்

போம்புகா தீவு தெரசா தாலுகாவின் நாங்கோரி நகரத்திற்கு சொந்தமானதாகும்.
# சல்லகல்ல நரசிம்மம்

**சல்லகல்ல நரசிம்மம்** *(Challagalla Narasimham*) ஓர் எழுத்தாளராகவும் இந்திய அரசு குடிமைப் பணியாளராகவும் இருந்தவராவார். இந்தியாவின் மாநிலமான ஆந்திரப் பிரதேசத்தில் இருக்கும் ஐதராபாத்தில் இயூப்ளி இல்சு பகுதியை நவீனமயமாக்கியதற்காக இவர் நன்கு அறியப்படுகிறார். முன்னதாக இவர் இந்திய நிர்வாக சேவை அதிகாரியாகவும் இக்காலத்தில் சென்னையில் பல நகரியங்களை இவர் உருவாக்கினார். இவரது வாழ்க்கையின் கதை 1986 ஆம் ஆண்டில் வெளியிடப்பட்ட அவரது சுயசரிதையான மீ அண்ட் மை டைம்சு நூலில் ஆவணப்படுத்தப்பட்டுள்ளது. சல்லகல்லு நரசிம்மத்தின் சேவைகளைப் பாராட்டும் விதமாக இந்திய அரசாங்கம் இவருக்கு இந்தியாவில் வழங்கப்படும் மிக உயர்ந்த நான்காவது குடிமக்கள் விருதான பத்மசிறீ விருதை வழங்கி சிறப்பித்தது.
# இரபீக் கசுனவி

இவரது மூதாதையர்கள் முதலில் ஆப்கானித்தானின் காசுனியில் இருந்து வந்தவர்கள். 1947 இல் இந்தியப் பிரிப்புக்குப் பின்னர், இவர் பாக்கித்தானின் லாகூருக்கு குடிபெயர்ந்தார். பின்னர், இவர் பாக்கித்தானின் கராச்சிக்கு குடிபெயர்ந்தார். பாக்கித்தானில், இயக்குநர் அஷ்பக் மாலிக் என்பவரின் திரைப்படமான பர்வாஸ் (1954), இயக்குநர் அஜீஸ் அகமதுவின் மண்டி (1956) ஆகிய படங்களுக்கு இசையமைத்தார். பின்னர் இவர் பாக்கித்தானின் வானொலியில் சேர்ந்து, இசை இயக்குநராக வானொலி நிகழ்ச்சிகளுக்கு பிரத்யேகமாக தன்னை அர்ப்பணித்துக் கொண்டார்.  
இவர் 1974 மார்ச் 2 அன்று தனது 67 வயதில் கராச்சியில் இறந்தார்.
# கால்சியம் பெரோசயனைடு

**கால்சியம் பெரோசயனைடு** *(Calcium ferrocyanide)* என்பது C<sub>6</sub>Ca<sub>2</sub>FeN<sub>6</sub> என்ற மூலக்கூற்று வாய்ப்பாட்டால் அறியப்படும் ஒரு கனிம வேதியியல் சேர்மமாகும். சாதாரண உப்புக்கு மாற்றாக பயன்படும் இச்சேர்மத்தை ஓர் உணவு மேம்படுத்தும் முகவராக 2012 ஆம் ஆண்டு ஐரோப்பிய ஒன்றியம் பட்டியலிட்டது. திட்ட வெப்ப அழுத்தத்தில் கால்சியம் பெரோசயனைடு மஞ்சள் நிற படிகங்களாக அல்லது மஞ்சள் நிறத்தூளாகக் காணப்படுகிறது.
# கால்சியம் பெரோசயனைடு

## பயன்கள்

ஐரோப்பிய ஒன்றியத்தில் ஐ535-538 என்ற எண்களில் பட்டியலிடப்பட்டுள்ள பெரோசயனைடுகள் இரண்டு உணவு வகைகளில் சாதாரண உப்புக்கு மாற்றாக அங்கீகரிக்கப்பட்டுள்ளன. அளவுக்கு அதிகமாக எடுத்துக் கொள்ளப்படும் பெரோசயனைடு நச்சால் சிறுநீரகப் பாதிப்பு ஏற்படலாம்.
# அகமது ருஷ்டி

**அகமது ருஷ்டி** (Ahmed Rushdi) (24 ஏப்ரல் 1934 - 11 ஏப்ரல் 1983) பாக்கித்தானின் பல்துறை பின்னணி பாடகரான இவர், "பாக்கித்தான் திரைப்பட இசையின் பொற்காலத்திற்கு ஒரு முக்கிய பங்களிப்பாளராக இருந்தார்." தெற்காசியாவின் மிகச்சிறந்த பாடகர்களில் ஒருவராகக் கருதப்படும் இவர், உயர் நுட்பக் குறிப்புகளை எளிதில் பாடக்கூடியவர். சிக்கலான மற்றும் அடர்ந்த உணர்ச்சி வெளிப்பாடுகளுடன், இவரது பல்துறை மற்றும் தனித்துவமான குரலுக்காக இவர் மிகவும் பிரபலமானவர். தெற்காசியாவின் முதல் பரப்பிசைப் பாடகராகக் கருதப்பட்ட இவர், தெற்காசியாவின் முதல் பரப்பிசைப் பாடலான *கோ கோ கொரினா* என்ற பாடலை 1966 ஆம் ஆண்டில் வெளியான *அர்மான்* என்ற திரைப்படத்தில் பாடினார்.  
ஐதராபாத் இராச்சியத்தில் பிறந்த இவர் இந்தியப் பிரிவினையைத் தொடர்ந்து பாக்கித்தானுக்கு குடிபெயர்ந்தார். 1954 ஆம் ஆண்டில், பாக்கித்தானின் அதிகாரப்பூர்வ தேசிய கீதத்தை பல பாடகர்களுடன் பதிவு செய்தார். பாக்கித்தான் திரைப்பட வரலாற்றில் உருது, ஆங்கிலம், பஞ்சாபி, பெங்காலி, சிந்தி மற்றும் குஜராத்தி மொழிகளில் அதிக எண்ணிக்கையிலான திரைப்படப் பாடல்களை இவர் பதிவு செய்துள்ளார். மேல்லும், 1950களின் நடுப்பகுதி முதல் 1980களின் முற்பகுதி வரை பின்னணிக் கலைஞராக முன்னெப்போதுமில்லாத வெற்றியைக் கண்டார். மேடை நடிப்பிற்காகவும் இவர் அறியப்பட்டார். தனது வாழ்க்கையின் பிற்பகுதியில் மோசமான உடல்நலக்குறைவால் பாதிக்கப்பட்ட இவர், தனது 48 வயதில் மாரடைப்பால் இறந்தார். வெளியான 583 படங்களுக்கு சுமார் ஐந்தாயிரம் திரைப்படப் பாடல்களைப் பதிவுசெய்துள்ளார். பிரபலமான இசையைத் தவிர, நசீர் துராபியின் கசல்களை பிரபலப்படுத்தவும் இவர் உதவினார். இவருக்கு ஐந்து நிகர் விருதுகள், " நூற்றாண்டின் சிறந்த பாடகர்" என்ற தலைப்பு, "வாழ்நாள் சாதனையாளர் விருது", " லெஜண்ட் விருது" மற்றும் லக்ஸ் ஸ்டைல் விருது போன்றவை வழங்கப்பட்டன .  
2003 ஆம் ஆண்டில், இவர் இறந்து 20 ஆண்டுகளுக்குப் பிறகு, பாக்கித்தான் குடியரசுத் தலைவர் பர்வேஸ் முஷாரஃப் இவருக்கு கலைத்துறையில் சிறப்பான தகுதிக்காக "சிறந்த நட்சத்திரம்" என்றசித்தாரா-இ-இம்தியாஸை வழங்கினார். *ஆசிய உமன் மேகசின்* என்ற பெண்கள் பத்திரிகையின் 2016 கணக்கெடுப்பின்படி, இவர் எல்லா காலத்திலும் ஒரு அன்பான பாடகராக அறிவிக்கப்பட்டார்.
# அகமது ருஷ்டி

## ஆரம்ப கால வாழ்க்கை

இவர், 1934 இல் ஐதராபாத் இராச்சியத்தில் ஒரு மத, பழமைவாத குடும்பத்தில் பிறந்தார். இவரது தந்தை சையத் மன்சூர் முகமது, ஐதராபாத் இராச்சியத்திலுள்ள அவுரங்காபாத் கல்லூரியில் அரபு, இசுலாமிய வரலாறு, பாரசீகம் போன்ற மொழியைக் கற்பித்தார். இவருக்கு ஆறு வயதாக இருந்தபோது அவர் இறந்து போனார். சிறு வயதிலிருந்தே, வானொலியில் இருந்து ஒளிபரப்பப்பட்ட பாடல்கள் உள்ளிட்ட இசை நிகழ்ச்சிகளைக் கேட்பது இவருக்கு மிகவும் பிடிக்கும். இவர் யாரிடமிருந்தும் இசையை வாரிசாகப் பெறவில்லை. அல்லது இவரது குடும்பத்தில் எவரும் இசையுடன் இணைந்திருக்கவில்லை. இவரது பாடும் திறமைகள் இவரது தந்தையின் மிக நெருங்கிய நண்பரைக் கவர்ந்தன. அவர், இவரை உள்ளூர் இசைப் பள்ளி ஒன்றில் சேர்ந்தார். மேலும், அக்கால பிரபல இசையமைப்பாளர்களான *எம்.ஏ.ரூஃப்*, *இக்பால் குரேஷி* ஆகிய இருவரும் இந்தப் பள்ளியில் இசையை கற்பித்து வந்தனர். இவர், அவர்களிடமிருந்து இசையின் அடிப்படைகளை கற்றுக்கொண்டார். பின்னர், உஸ்தாத் நாது கான் என்பவரிடமிருந்து பாரம்பரிய இசையில் சில பயிற்சிகளைப் பெற்றார்.  
1951 ஆம் ஆண்டில் *இப்ராட்* என்ற இந்தியத் திரைப்படத்தில் தனது முதல் பாடலைப் பாடி அங்கீகாரம் பெற்றார். இவரது குடும்பம் பாக்கித்தானுக்குச் சென்று 1954 இல் கராச்சியில் குடியேறியது, அங்கு இவர் வானொலியில் பல்வேறு நிகழ்ச்சிகள், இசை நிகழ்ச்சிகள், குழந்தைகள் நிகழ்ச்சிகள் போன்றவற்றில் பங்கேற்கத் தொடங்கினார். 1954 ஆம் ஆண்டில், பிரபலமான ரேடியோ பாக்கித்தான் நிகழ்ச்சியான *பச்சோன் கி துனியாவிற்காக* மெஹ்தி ஜாகீர் எழுதிய "பந்தர் ரோட் சே கீமரி" என்ற தனது முதல் திரைப்படமற்ற பாடலை இவர் பதிவு செய்தார். இந்த பாடல் வெற்றி பெற்றது. மேலும், இவரது எதிர்காலத்திற்கான படியாக அமைந்தது.
# அகமது ருஷ்டி

## சொந்த வாழ்க்கை

### திருமணம்

இவர் 1963 நவம்பர் 30 அன்று குமேரா என்பவரைத் திருமணம் செய்து கொண்டார். ஒன்பது ஆண்டுகளுக்குப் பிறகு 1992 இல் இவரது மனைவி இறந்தார். இவருக்கு மூன்று மகள்கள் இருந்தனர். இவரும், பாடகி நூர் ஜஹானும் தங்கள் காலத்தில் அதிக சம்பளம் வாங்கிய பாடகர்களாக இருந்தனர்.
# அகமது ருஷ்டி

## இறப்பு

சாகி ஹாசன் கல்லறையில் அகமது ருஷ்டியின் கல்லறை]]
1983 ஏப்ரல் 11 அன்று இவருக்கு மாரடைப்பு ஏற்பட்டு தனது 48வது வயதில் இறந்து போனார். கராச்சியின் சாகி ஹாசன் கல்லறையில் இவர், அடக்கம் செய்யப்பட்டார்.
# அமிர்பாய் கர்நாடகி

**அமிர்பாய் கர்நாடகி** (Amirbai Karnataki ) ( 1906 &ndash; 3 மார்ச் 1965) ஆரம்பகால இந்தித் திரைப்படத் துறையின் பிரபல நடிகையும், பாடகியும், பின்னணி பாடகியுமாவார். மேலும் இவர் *கன்னட கோகிலா* என்று பிரபலமானவர். மகாத்மா காந்தி இவரது வைஷ்ணவ ஜன தோ என்ற பாடலின் தீவிர ரசிகராக இருந்தார்.
# அமிர்பாய் கர்நாடகி

## தனிப்பட்ட வாழ்க்கை

இவர், கருநாடகாவின் பாகல்கோட் மாவட்டத்தின் பிலாகி என்ற நகரில் ஒரு நடுத்தர குடும்பத்தில் பிறந்தார். இவரது ஐந்து சகோதரிகளில், இவரும் இவரது மூத்த சகோதரி கௌகர்பாயும் புகழையும், செல்வத்தையும் சம்பாதித்தனர். இவர், தனது மெட்ரிகுலேசனை முடித்துவிட்டு தனது பதினைந்து வயதில் மும்பைக்குச் சென்றார்.
# அமிர்பாய் கர்நாடகி

## தொழில்

இவர், ஒரு திறமையான பாடகியாகவும், ஒரு நடிகையாகவும், கன்னடம் (தாய்மொழி) குஜராத்தி போன்ற மொழிகளில் சரளமாகவும் இருந்தார். இசை அமைப்பாளர் அவினாசு வியாசின் இசையமைப்பில் வெளிவந்த *ரன்ரக்தேவி* என்ற திரைப்படத்தில் இடம்பெற்ற "மஹ்ரே தே காம்ரே எக் பார் ஆவ்ஜோ" என்ற பாடல் இவரது பிரபலமான குஜராத்தி பாடல்களில் ஒன்றாகும். எச்.எம்.வி இசைத்தட்டு நிறுவனத்தின் பிரதிநிதி ஒருவர் இவரது பாடும் திறமையால் மிகவும் ஈர்க்கப்பட்டார். அவர் இவரை ஒரு கவ்வாலி பாட வைத்தார். அது மிகவும் பிரபலமானது. இந்த கவ்வாலி பாடல் திரைப்படத் தயாரிப்பாளரும், இயக்குனருமான சௌகத் உசேன் ரிஸ்வி எழுதிய *ஜீனத்* (1945) படத்திற்காக பயன்படுத்தப்பட்டது. இவரது மூத்த சகோதரி கௌகர்பாயும் ஒரு நடிகையாவார். 1934 இல் 'விஷ்ணு பக்தி' என்ற படத்தில் அமிர்பாய்க்கு ஒரு பாத்திரத்தை பெற உதவினார்.  
ஆரம்பத்தில், இவர் ஒருசில படங்களில் பாடல்களைப் பாடினார். ஆனால் தான் விரும்பிய வெற்றியை அடைய முடியவில்லை. 1943 ஆம் ஆண்டில், *பாம்பே டாக்கீஸின்* *கிஸ்மெட் (1943 திரைப்படம்)* வெளியானதன் மூலம், இவர் புகழ் பெற்றார்: *கிஸ்மெட்டின்* பாடல்கள் பெரிய வெற்றியை அடைந்தன. இதன் மூலம் இவர் பிரபலமானார். இந்த வெற்றியின் பின்னணியில் இருந்தவர் இசையமைப்பாளர் அனில் பிஸ்வாஸ் ஆவார். இவர் ஆரம்பத்தில் ஒரு பாடும் நட்சத்திரமாக அறியப்பட்டார். ஆனால் இவரது வாழ்க்கையின் வீழ்ச்சியில் இவர் ஒரு பின்னணி பாடகியாக ஆனார். இவர் 1947 வாக்கில் தனது தொழில் உச்சத்தை அடைந்தார்.  
1947 க்குப் பிறகு, லதா மங்கேஷ்கர் ஒரு வளர்ந்து வரும் நட்சத்திரமாக ஆனார். எனவே மீண்டும் இவர் நடிப்புக்கு மாறினார். இவரது பிற்காலத்தில், இவர் பெரும்பாலும் கதாபாத்திர வேடங்களில் நடித்தார். *வகாப் பிக்சர்ஸ்* திரைப்படமான *செக்னாஸ்* (1948) என்ற படத்திற்கு இவர் இசை அமைத்தார். அதே ஆண்டில் இவர் குஜராத்தி மற்றும் மார்வாரி படங்களுக்காக இந்தித் திரைப்படத் துறையை விட்டு வெளியேறினார். புகழ்பெற்ற திரைப்பட இதழ்களில் ஒன்றான "பிலிம் இந்தியா" அதன் ஒரு கட்டுரையில் 20 ஆம் நூற்றாண்டில் மற்ற பாடகர்கள் ஒரு பாடலைப் பாடுவதற்கு ரூ. 500 வாங்கி வரும்போது, அமிர்பாய் பதிவுக்கு ரூ.1000.
வாங்கியதாக தெரிவித்தது.
# அமிர்பாய் கர்நாடகி

## காதல்

இவரது திருமண வாழ்க்கை ஏற்ற தாழ்வுகளால் நிறைந்திருந்தது. இவரது முதல் திருமணம் திரைப்படங்களில் எதிர்மறை வேடங்களில் நடித்ததற்காக நன்கு அறியப்பட்ட நடிகரான கிமாலை வாலா என்பவருடன் நடந்தது. திருமணத்திற்குப் பிறகு அவருடனான திருமணம் இவருக்கு மகிச்சியாக இல்லை. இவர்கள் இவருவரும் பிரிந்தனர். 1947 ஆம் ஆண்டில், இந்தியப் பிவினைக்குப் பிறகு கிமாலை பாக்கித்தானுக்குச் சென்று ஒரு திறமையான நடிகராக திழந்தார். இவர், சிறந்த கணவராக இருந்த *பராஸ்* என்ற பத்திரிக்கையின் ஆசிரியரான பத்ரி காஞ்ச்வாலா என்பவருடன் இரண்டாவது திருமணம் செய்து கொண்டார்.
# அமிர்பாய் கர்நாடகி

## இறப்பு

1965 ஆம் ஆண்டில் இவருக்கு முடக்குவாத நோய் ஏற்பட்டது.நான்கு நாட்களுக்குப் பிறகு இறந்த இவர் தனது சொந்த ஊரில் அடக்கம் செய்யப்பட்டார். விஜயபுரா (பிஜாப்பூர்) நகரில் "அமீர் டாக்கீஸ்" என்ற பெயரில் ஒரு திரைப்பட அரங்கம் இவரது குடும்பத்தினரால் இன்னும் நடத்தப்பட்டு வருகிறது.
# இலட்சுமிகாந்த்-பியாரேலால்

**இலட்சுமிகாந்த்-பியாரேலால்** (Laxmikant–Pyarelal) இவர்கள் ஓர் பிரபலமான மற்றும் வெற்றிகரமான இந்திய இரட்டை இசையமைப்பாளர்கள் ஆவர். இதில் **இலட்சுமிகாந்த் சாந்தாராம் குதல்கர்** (1937-1998) மற்றும் **பியாரேலால் 'ராம்பிரசாத் சர்மா** (பிறப்பு 1940) ஆகிய இருவரும், இந்தியத் திரைப்படத்துறை வரலாற்றில் மிகவும் வெற்றிகரமான இசையமைப்பாளராக கருதப்படுகின்றனர். மேலும், 1963 முதல் 1998 வரை சுமார் 750 இந்தித் திரைப்படங்களுக்கு இசையமைத்துள்ளனர். ராஜ் கபூர், தேவ் ஆனந்த், பி.ஆர்.சோப்ரா, சக்தி சமந்தா, மன்மோகன் தேசாய், யஷ் சோப்ரா போனி கபூர், ஜே. ஓம் பிரகாஷ், ராஜ் கோஸ்லா, எல்.வி.பிரசாத், சுபாஷ் கய், கே விஸ்வநாத், மனோஜ் குமார் உட்பட கிட்டத்தட்ட அனைத்து குறிப்பிடத்தக்க திரைப்பட இயக்குநர்களுக்காகவும் பணியாற்றியுள்ளனர்.
# இலட்சுமிகாந்த்-பியாரேலால்

## ஆரம்ப கால வாழ்க்கை

இலட்சுமிகாந்த் சாந்தாராம் குதல்கர் இந்தியாவின் தீப ஒளித் திருநாளான தீபாவளி அன்று1937 நவம்பர் 3 அன்று பிறந்தார். இந்த நாள் லட்சுமி பூஜை நாள் என்பதால் இவரது பெற்றோர் இவருக்கு இலட்சுமிமிகாந்த் என்று பெயரிட்டனர். மும்பையில் உள்ள வைல் பார்லே (கிழக்கு) சேரிகளில் கடுமையான வறுமைக்கு மத்தியில் அவர் தனது குழந்தைப் பருவத்தைக் கழித்தார். இவரது தந்தை இவர் குழந்தையாக இருந்தபோதே இறந்தார். குடும்பத்தின் மோசமான நிதி நிலைமை காரணமாக இவரால் கல்வியை முடிக்க முடியவில்லை. ஒரு இசைக்கலைஞரான இவரது தந்தையின் நண்பர் இவருக்கும், இவரது மூத்த சகோதரருக்கும் இசையைக் கற்க அறிவுறுத்தினார். அதன்படி, இவர் மாண்டலின் வாசிக்க கற்றுக்கொண்டார். இவரது அண்ணன் கைம்முரசு இணை (தபலா) வாசிக்க கற்றுக்கொண்டார். இவர் பிரபலமான மாண்டலின் கைலைஞர் உசைன் அலியின் நிறுவனத்தில் இரண்டு ஆண்டுகள் கழித்தார். பின்னர், 1940 களில், பால் முகுந்த் இந்தோர்க்கரிடமிருந்து மாண்டலினையும், உசன்லால் என்பவரிடம் வயலினையும் கற்றுக்கொண்டார். லட்சுமிகாந்த் தனது திரைப்பட வாழ்க்கையை *பக்த் புண்டலிக்* (1949) *ஆன்கேன்* (1950) போன்ற படங்களில் குழந்தை நடிகராகத் தொடங்கினார். சில குஜராத்தி படங்களிலும் நடித்தார்.
# இலட்சுமிகாந்த்-பியாரேலால்

## ஆரம்ப கால வாழ்க்கை

### பியாரேலால்

பியாரேலால் ராம்பிரசாத் சர்மா (பிறப்பு: செப்டம்பர் 3, 1940) ஒரு புகழ்பெற்ற எக்காளக் கலைஞரான இவரது தந்தை பண்டிட் ராம்பிரசாத் சர்மா (பிரபலமாக பாபாஜி என்று அழைக்கப்படுபவர்) தனது மகனுக்கு இசையின் அடிப்படைகளை கற்பித்தார். இவர் தனது 8 வயதில் வயலின் கற்கத் தொடங்கினார். இவர் அந்தோனி கோன்சால்வ்சு என்ற கோன் இசைக்கலைஞரிடமிருந்தும் வயலின் வாசிக்க கற்றுக்கொண்டார். *அமர் அக்பர் அந்தோணி* திரைப்படத்தின் " மை நேம் இஸ் அந்தோனி கோன்சால்வ்சு " பாடல் திரு. கோன்சால்வ்சுக்கு அஞ்சலி செலுத்துவதாக கருதப்படுகிறது (இந்த திரைப்படத்தில் இவர்கள் இருவரும் இசையமைத்திருந்தனர்). இவர், தனது குடும்பத்திற்காக பணம் சம்பாதிப்பதற்காக ரஞ்சித் ஸ்டுடியோஸ் போன்ற அரங்கங்களில் அடிக்கடி வயலின் வாசிப்பார். இவரது சகோதரர் கோரக் சர்மா இவருடன் சேர்ந்து பல்வேறு பாடல்களுக்கு கித்தார் வாசித்தார்.
# வசந்த்ராவ் தேசுபாண்டே

**வசந்த்ராவ் தேசுபாண்டே** (Vasantrao Deshpande ) (2 மே 1920 - 30 சூலை 1983) இவர் இந்துஸ்தானி இசைப் பாடகராவார். மேலும், இவர் இசை நாடகத்திற்கு புகழ் பெற்றவர்.
# வசந்த்ராவ் தேசுபாண்டே

## பின்னணி

இந்தியாவின் மகாராட்டிரா மாநிலத்தின் விதர்பா பகுதியில் அகோலா மாவட்டத்தில் உள்ள முர்டிசாபூரில் தேசஸ்த் பிராமணக் குடும்பத்தில் இவர் பிறந்தார். தனது எட்டாவது வயதில், இவரது திறமையை பால்ஜி பெந்தர்கர் என்ற திரைப்படத் தயாரிப்பாளர் கவனித்து, *கலியா மர்தான்* (1935) என்ற இந்தித் திரைப்படத்தில் கிருஷ்ணா என்ற வேடத்தில் அறிமுகப்படுத்தினார். இவர் இசையில் முனைவர் பட்டம் பெற்றுள்ளார்.
# வசந்த்ராவ் தேசுபாண்டே

## பின்னணி

### குருக்கள்

இவர், பல குருக்களிடமிருந்து கற்றுக் கொண்டார். ஒரே பாடசாலையில் தன்னை இணைத்துக் கொள்ள மறுத்துவிட்டார்.  
வி. டி. பலுசுகரின் சீடரான குவாலியரைச் சேர்ந்த சங்கர்ராவ் சப்ரேவுடன் நாக்பூரில் தனது இசைப் பயிற்சியைத் தொடங்கினார். இதன் பின்னர், கிரானா கரனாவின் சுரேஷ்பாபு மானே, பாட்டியாலா கரானாவின் அசாத் அலி கான், அமான் அலி கான், பெண்டிபஜார் கரனாவின் அஞ்சனிபாய் மல்பேகர், குவாலியரின் இராமகிருட்டிண வழே போன்ற பல்வேறு இசைக்கலைஞர்களின் கீழ் பயின்றார். வழேபுவாவின் நேரடி சீடரான தினநாத் மங்கேஷ்கர் என்பவர் இவர் மீது மிகப் பெரிய செல்வாக்கு செலுத்தியதாகக் கூறப்படுகிறது. இவர் மங்கேஷ்கரின் ஒரே இசை வாரிசாகக் கருதப்படுகிறார்.
# வசந்த்ராவ் தேசுபாண்டே

## தொழில்

இவர், பாரம்பரியம், அரை பாரம்பரிய இசையை நிகழ்த்தினார். ‘காளியா மர்தான்’, “துத் பாத்”, “அஷ்டவினாயக்” போன்ற படங்களிலும் நடித்தார். இவர் பெயரில் பல வணிக வெளியீடுகள் இருந்தன. சுரம் இல்லாமல் கல்யாணியின் மாறுபாடான இராஜ் கல்யாண் என்ற இராகத்தை உருவாக்கினார்.  
இவரது மாணவர்களில் சந்திரகாந்த் லிமாயே , விஜய் கோபர்கர், பண்டிட் பத்மக்கர் குல்கர்னி ஆகியோர் அடங்குவர்.
# வசந்த்ராவ் தேசுபாண்டே

## மரபு

இவரது பேரன் இராகுல் தேசுபாண்டேவும் ஒரு பாடகர் ஆவார். மேலும் மேடையிலும், திரையிலும் இவரது சில பாத்திரங்களை *கட்யார் கல்ஜாத் குஸ்லி* என்ற படத்திலும், *கன்சாஹேப்* போன்றவற்றிலும் மறுஆக்கம் செய்துள்ளார் .
# வசந்த்ராவ் தேசுபாண்டே

## மரபு

### அங்கீகாரம்

இவரது நினைவாகத் தொடங்கப்பட்ட 'முனைவர் வசந்த்ராவ் தேசுபாண்டே பிரதிஷ்டான்' என்ற அறக்கட்டளை, இவரது நினைவாக புனேயில் *வசந்தோத்சவ்* என்ற வருடாந்திர இசை விழாவை ஏற்பாடு செய்கிறது. இதில் இசைக்கலைஞர்கள் பங்கேற்க அழைக்கப்படுகிறார்கள். விழாவின் போது, இளம் கலைஞர்களுக்கான "வசந்தோத்சவ் இளைஞர் விருது" , மூத்த கலைஞர்களுக்கான "வசந்தோத்சவ் விருது" ஆகியவை வழங்கப்படுகின்றன.  
2011 ஆம் ஆண்டில், இவரது நினைவாக மூன்று நாள் இசை மற்றும் நடன விழா, நாக்பூரில் இந்திய அரசின் தென் மத்திய மண்டல கலாச்சார மையம் ஏற்பாடு செய்தது.
# வசந்த்ராவ் தேசுபாண்டே

## விருதுகள்

- 1982இல் இவருக்கு சங்கீத நாடக அகாதமி விருது வழங்கப்பட்டது.
# வசந்த்ராவ் தேசுபாண்டே

## நூலியல்

-
# இருதயநாத் மங்கேசுகர்

**இருதயநாத் மங்கேசுகர்** (Hridaynath Mangeshkar) (பிறப்பு: அக்டோபர் 26, 1937) இவர் ஓர் இந்திய இசை இயக்குனராவார். பிரபல இசைக்கலைஞர் தீனநாத் மங்கேசுகரின் ஒரே மகனும், இந்திய இசை மேதைகளான லதா மங்கேஷ்கர் , ஆஷா போஸ்லே ஆகியோரின் தம்பியுமாவார். இவர் இசை மற்றும் திரைப்படத்துறையில் *பாலாசாகேப்* என்று பிரபலமாக அறியப்படுகிறார்.
# இருதயநாத் மங்கேசுகர்

## சுயசரிதை

இவரது தாயார் கோமந்தக் மராத்தா சமாஜத்தைச் சேர்ந்தவர். லதா மங்கேஷ்கர், ஆஷா போஸ்லே, மீனா கதிகர் மற்றும் உஷா மங்கேஷ்கர் ஆகிய நான்கு சகோதரிகளுக்கு இவர் இளைய சகோதரராவர். மராத்தி நகைச்சுவை நடிகர் தமுன்னா மல்வாங்கரின் மகள் பாரதி மால்வங்கர் என்பவரை மணந்தார். இவர்களுக்கு ஆதிநாத், வைஜ்நாத் என்ற இரண்டு மகன்களும், இராதா என்ற ஒரு மகளும் உள்ளனர் . 2009 ஆம் ஆண்டில், *நாவ் மாஸா ஷாமி என்ற* தனது முதல் இசைத் தொகுப்பை வெளியிட்டார். இராதா தனது தந்தையிடம் பயிற்சி பெற்றார். மேலும், தந்தையுடன் பல்வேறு மேடை நிகழ்ச்சிகளிலும் பங்கேற்று வருகிறார்.